ועדת העבודה, הרווחה והבריאות, כנסת 16, פרוטוקול מספר 224, 2004-07-13 12:00

שאול יהלום: אני מתכבד לפתוח את ישיבת ועדת העבודה הרווחה והבריאות, הנושא שלנו הוא הצעת חוק הביטוח הלאומי (תיקון מס' 75) (מענק במקרה של פטירה).

שאול יהלום: זו הצעת חוק פרטית שלי שאומרת, חוק הביטוח הלאומי קובע בסעיף 310 כי מענק פטירה ישולם לבן זוגו או לילדו שטרם מלאו לו 22 שנה, של זכאי לקצבת זקנה, לקצבת שארים או לגמלאות לפי פרקים ה', ט', י"ג או י"ז לחוק, ונפטר.

שאול יהלום: קיימים מקרים בהם בן הזוג של הנפטר הזכאי למענק פטירה, נפטר בטרם הגיש תביעה או בטרם שולם לידו מענק הפטירה, שלו הוא זכאי על פי הוראות סעיף 310.

שאול יהלום: במקרים אלה, על פי רוב, המענק אינו משולם כלל, שכן ילדי הנפטר, בדרך כלל עברו את גיל 22 ועל כן אינם נכללים בהגדרת ילד על פי סעיף 238 לחוק.

שאול יהלום: מוצע לתקן את החוק ולקבוע כי במקרים שבהם בן זוגו של הנפטר שהיה זכאי למענק הפטירה, נפטר גם הוא, בתוך 60 ימים לאחר מועד פטירת בן זוגו, ולא שולם המענק לבן זוגו, או לילדו, ישולם המענק לידי יחיד שנשא בעיקר ההוצאות להקמת מצבה לאדם שנפטר.

שאול יהלום: כן מוצע לקבוע שהחוק יחול לגבי אדם שנפטר החל בראשית שנת 2003 , ובתנאי שהתביעה למענק כאמור תוגש בתוך שלושה חודשים מיום תחילת החוק, וזאת כדי לפתור מקרים בודדים שזה יחול עליהם בתנאי שיש להם שלושה חודשים להגשת התביעה.

שי סומך: כרפרנט לענייני הביטוח לאומי במשרד המשפטים פונים אלי אנשים עם שאלות ובעיות, ורצה הגורל שפנתה אלי עובדת מסוימת בקשר לקרובת משפחה, שקרה לה בדיוק אותו מקרה.

שי סומך: כשהוגשה הצעת החוק של אדוני פניתי לאותה עובדת ויצא שזה היה קצת יותר מ- 60 ימים.

שי סומך: אני מציע לוועדה לשקול האם הגבול הזה של 60 ימים הוא נכון.

שי סומך: זה נכון לגבי כל גבול שרירותי, אבל יש מקרים של יותר מ- 60 ימים.

שאול יהלום: האם זה קרה אחרי הראשון לינואר 2003?

שי סומך: כן.

שאול יהלום: כמה ימים יכללו את הגברת שלך?

שי סומך: זו לא הבעיה, זו בעיה כללית, אבל יכול להיות שגבול של 90 ימים.

שאול יהלום: נעשה את זה 100 ימים מיום הפטירה.

שאול יהלום: אם אין הערות, החוק אושר לקריאה שניה ושלישית.

שאול יהלום: תודה רבה לכולם.